Božićna i Novogodišnja čestitka Franje Tuđmana, 1997.
<div style="text-align:justify;width:80%;">
Hrvatice i Hrvati u Domovini i u svijetu,
građani Hrvatske i strani državljani koji boravite u Hrvatskoj,

Božićni i novogodišnji blagdani, oduvijek su u hrvatskom narodu bili ispunjeni duhom mira, radosti, sloge i ljubavi među ljudima, topline obiteljskog doma i domovinskog ognjišta.

Ove godine, ti svečani dani imaju i posebno značenje, jer se u okrilje Domovine, na miran način, vraća i zadnji dio okupiranog teritorija - Hrvatsko Podunavlje, sa simbolom hrvatskog otpora i jedinstva hrvatskog naroda - Vukovarom.

Ostvarenjem suverenosti nad čitavim državnim teritorijem u potpunosti je ispunjen stoljetni san hrvatskog naroda. Za uvijek je, oživotvorena slobodna i samostalna, nezavisna i demokratska hrvatska država.

Sada nam predstoji graditi prosperitetnu Domovinu, zemlju napretka i blagostanja, mira i reda, prava, istine i ljudskih sloboda, međusobne solidarnosti i socijalne pravde.

S tom nadom i čvrstom vjerom u puno ostvarenje tih ciljeva, čestitam božićne i novogodišnje blagdane, s najboljim željama za svako dobro u novoj 1998. godini:

svim stradalnicima, svim onima koji su izgubili svoje najbliže, invalidima i ranjenicima, svim sudionicima u pobjedonosnom Domovinskom ratu;

svim povratnicima koji su, poslije godina patnji i čekanja, ponovno u svojim domovima, i svima koji će uskoro ponovno osjetiti toplinu obiteljskog doma;

svim hrvatskim vojnicima i redarstvenicima koji časno i samoprijegorno obavljaju svoje domovinske dužnosti;

svim hrvatskim obiteljima, djeci i hrvatskoj mladeži;

svim hrvatskim građanima u domovini, koji svojim poduzetništvom i stvaralaštvom, svojim radom na polju, u tvornici i poduzeću, u prosvjeti, kulturi i znanosti, u državnoj upravi i socijalno-zdravstvenim službama, ulažu napore u izgradnji i obnovi slobodne i demokratske Hrvatske, osiguravajući svojim radom život, blagostanje i budućnost sebi i svojim potomcima;

svim umirovljenicima koji su svojim minulim radom zaslužili mirnu i sigurnu starost;

svim Hrvatima u svijetu koje domovina željno očekuje;

svim pripadnicima UNTAES-a koji napuštaju Hrvatsku, a koji su, u suradnji s našim Vlastima, pridonijeli da se Hrvatska mirnim putem vrati na svoje granice, na Dunav, o kojemu pjeva Lijepa naša;

svima koji svetkuju blagdan mira, svim hrvatskim građanima, svim stranim državljanima u Hrvatskoj i svim ljudima dobre volje u cijelom svijetu.

Svima neka je čestit Božić i sretna nova, 1998. godina.

Predsjednik Republike Hrvatske

dr. Franjo Tuđman

Zagreb, 23. prosinca 1997.

Čestitke